1 Zuda ve O'moso'mo avo'ningine ise'ine izingumu' gili holise' minaa' ani' gamene nene alitelesa gamene hamo' ha neivo Izesu' aza me misubo hulosa melehida viline' gamene nene mo ogave lo gala giline' ve. Eze evenele me misubou' minani' lulo ngimine' nene atoli'mine ogo ngemo heleline' nesi nene ivile' ivosa minine' ve. 2 Ido' nivenga' molavo noso' nite' ni nizavo Kelioto numudoti' ve Simoni' gipele Zuda'ni nene Izesu'ni biluvalite dalizangumu' do soto' o-deline' gamazi nene Satani ne'mo do lulou' molo-davo neivo 3 Izesu' aza meleho inite' mata' ei' anau' molo neine' nesi ido' ei' nene O'mosolati' ogosa O'mosola volosa neine' nesi nene gele mino 4 noso' nite' no mininguti' nene oto saketi've apaso do molo tauli do gopololo' izine'. 5 Ne'mine ogo lapese mau' noso lekosa api' ogo izipahala zuholiti gize'ine noso' izeka' izeka' ogo gopololo' likekine' taulidunu' nene gilite ngimika' gilite ngimika' o'mo vine'. 6 Ne'mine ogo noso' ize-ngede'mo novo Simoni Petolodo' ogavo aza ti' lo lo-imine': Guvekasi ve, gei' nene neni' gize'ne nene noso' ize-nedelesa nabe. 7 Ne'mine lavo Izesu' a'mido' ti' lo lo-imine': Naza mene ogo molo nouvoni' initeli'mi monovo nene idise mene mo gelamane'za alinge' nene gele hehe lolosane. 8 Ne'mine lavo Petolo' ti' lo lo-imine': Gei' nene mo keke' gize'nelo' nene noso' izo gilite-nedamozo. Ne'mine lavo Izesu' a'mido' ti' lo lo-imine': Ido' gei' nene ma noso' ize-gedamoloni' nene neni' evene'ne zuholiti muliseuti' minamolosane. 9 Ne'mine lavo Simoni' Petolo' aza ti' lo lo-imine': Gaza ne'mine lo ma nene gize'nevo' nene noso' ize-nedamo a'nelasi madu'neukisi nene noso' ize-nedezo. 10 Ne'mine lavo Izesu' ti' lo lo-imine': Nosou' ongosa minelive ne'mo nene oko'no muki' nene mo guluvi' lo neivo akala adoti' u'musupo gi'mize mineline' nemu' nene gizenelokovo' noso' izelido' o neive. 11 Lengi' nene mo guluvi' li lamine' nizaha lengi' vaito' nene ne'mine amave. Vaito' guluvi' amave line' nene eze biluvaliti a'ningu' do molo-delivemu' nene ha gele minine' nenako nemu' live.